Tatu Leppänen aloittaa korkeimman oikeuden presidenttinä syyskuussa.

Harmaista hiuksista ei ole tuomarille haittaa, sanoo korkeimman oikeuden uusi presidentti Tatu Leppänen. ”Ihannetuomari on mieluummin viisas kuin kuin älykäs. Tuomarin täytyy ymmärtää yhteiskuntaa ja ihmisten elämää.”

Ihannetuomarin kriteerit ainakin hiusten osalta täyttävä Leppänen, 51, joutuu nyt hautaamaan lopullisesti nuoruutensa haaveet rock-kitaristin urasta. Syyskuun alussa hän aloittaa työnsä Suomen oikeuslaitoksen keulakuvana. Talo on jo tuttu, sillä takana on kolme vuotta korkeimman oikeuden jäsenenä, oikeusneuvoksena.